ธปท.ออกโรงเตือน ภัยโอนเงินออนไลน์
ผู้ว่าการ ธปท. เตือนประชาชนรักษาข้อมูลส่วนตัวเป็นความลับ ป้องกันมิจฉาชีพหลอกโอนเงิน
17 พ.ย. 2561

ผู้ว่าการ ธปท. เตือนประชาชนรักษาข้อมูลส่วนตัวเป็นความลับ ป้องกันมิจฉาชีพหลอกโอนเงิน
นายวิรไท สันติประภพ ผู้ว่าการธนาคารแห่งประเทศไทย (ธปท.) เปิดเผยว่า มิจฉาชีพจะใช้วิธีหลอกถามข้อมูลส่วนตัว ดังนั้น ประชาชนต้องรักษาข้อมูลส่วนตัวยูสเซอร์เนมและพาสเวิร์ดเป็นความลับ และต้องมีการเปลี่ยนพาสเวิร์ดบ่อยๆ พร้อมทั้งห้ามให้เลข OTP ที่ธนาคารพาณิชย์ส่งมา เพื่อยืนยันในการทำธุรกรรมทางอิเล็กทรอนิกส์กับบุคคลอื่นเด็ดขาด
นอกจากนี้ ประชาชนที่ใช้โมบายแบงก์กิ้งยังสามารถตั้งค่าในแอพพลิเคชั่นด้วยตนเอง จำกัดวงเงินในการโอนเงินแต่ละครั้ง แต่ละวัน ไม่ให้สูงเกินไป และอย่าทำธุรกรรมทางการเงินโดยใช้ไวไฟสาธารณะเพราะอาจจะมีความเสี่ยง
นายวิรไท กล่าวว่า ธปท.ได้ร่วมมือกับคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) ดูแลบริการชำระเงินผ่านโทรศัพท์เคลื่อนที่ จัดทำมาตรฐานตรวจสอบและรับรองการพิสูจน์ตัวตน (KYC) เชื่อมโยงระบบข้อมูลร่วมกันกรณีที่มีผู้ใช้บริการพร้อมเพย์เปลี่ยนแปลงหมายเลขโทรศัพท์มือถือ ผู้ให้บริการโทรศัพท์มือถือจะแจ้งไปยังสถาบันการเงินรับทราบและปรับปรุงข้อมูลให้เป็นปัจจุบันที่สุด